Pizło dwanoście. Kalyndorze przeszkyrtniynte na 2017. Jes i nazod Ślōnski Fusbal. Jes i pytani. Czym bydymy żyć latoś? Rok bez Euro i Mundialu. Eźli rychtyk fanōm fusbalu musi sie w 2017 mierznōnć?
Jak godka ô turniejach miyndzypaństwowych to jes dobro wiadōmość do fanōw hycu i wuwuzeli. Jeszcze w styczniu sztartuje Puchar Narodōw Afryki w Gabōnie. Bydzie gorko i zaś niy braknie ślōnskigo akcyntu. Nasz pewny reprezyntant w PNA Hynio Kasperczak tym razym pokludzi kadra Tunezji.
U nos w tym czasie emocjōnować sie bydymy transferami. Tak ciekawie jak bez lato moge niy być, ale już sie zaczyno pochać. Eźli doczkōmy sie ślōnskigo fusbalisty w Interze Mediolan? Na razie to yno famy…
Radzi na pewno za to bydymy skuli Ligi Majstrōw. Już to, że trzech Ślōnzokōw doszło do 1/8 tego turnieju je wynikiym historycznym. Glikowi, Milikowi i Piszczkowi bydymy kibicować już ôd połowy lutego. Widzymy sie 3 czyrwca w Cardiff?
W ekstraklasie cudōw ni mogymy sie latoś spodziywać. Nasze ekipy bydōm walczyć ô byt i tyn szportowy i finansowo-licyncyjny. Przody bydymy dować pozōr wiela ujymnych punktōw dostanie Ruch, a dopiyro potym ôbadōmy czy gra synkōw z Chorzowa i Gliwic styknie na utrzimani.
To, wiela ekip bydymy mieć w Ekstraklsie na jesiyń, do kōńca sezōnu moge być niywiadōme. Dyć ô awans z I ligi na pewno powalczy GKS Katowice, a bydzie to tym ciekawsze, że ich rywalami sōmsiody zza Brynicy. Radzi włōnczyliby sie w ta haja synki z Zobrzo, ale w przipadku Górnika ô awans moge być ciynżyj.
Kōniec wiosny to tyż emocje zwiōnzane z Euro U-21. Kōnsek turnieju pokulo sie tyż na Ślōnsku. Tychy bydōm na dyć jednym z gospodorzy, tamek tyż ôdbydzie sie pōłfinał. Na turnieju niy braknie Ślōnzokōw, zagrać bydzie mōg nawet reprezyntant kadry A, Arek Milik.
Bez jesiyń pozaglōndōmy na finał eliminacji do Mundialu, ale przody mōmy doczkać sie istnego cudu. We wrześniu bezmałaś ôtwiyrōmy Stadiōn Ślōnski…
szl_Latn szl_Latn szl_Latn szl_Latn szl_Latn szl_Latn szl_Latn szl_Latn